Gedagte vir die dag: Jy is soveel meer as …Foto: pixabay.com Dis Ek wat vir Sion sê: “Jy is Myne.” (Jesaja 51:16c) Die film Amadeus vertel die verhaal van Salieri, ’n musikant, wie se siel deur jaloesie versuur is. Hy het gedroom om musiek vir God te maak en daardeur ook beroemd te word. Die probleem was dat hy nie so goed soos Mozart was nie. Mozart, weet ons, was geniaal en kon letterlik ’n simfonie in sy kop komponeer. Iets wat min mense in die geskiedenis kon doen. In plaas daarvan dat Salieri Mozart se uitsonderlike talent erken, was hy woedend teenoor God wat so onregverdig is. Hy het letterlik beleef dat God Mozart liewer het as vir hom. Hoe tragies is dit as Salieri – en dikwels ook ek en jy – God se liefde meet aan die mate waartoe ons met talente en gawes geseën is. En dat ons waarde gemeet behoort te word aan dit wat ons het en bereik. Hoor weer vandag: Dit wat jy het, bereik, bymekaarmaak en doen, bepaal nie God se liefde vir jou nie. Hy het jou oneindig lief met en sonder alles in en om jou. Vandag hoor ek U sê: “Jy ís regtig Myne.”